Source: https://beta.e-justice.europa.eu/353/SK/european_payment_order?ROMANIA&action=printMS&init=true&member=1
Timestamp: 2020-02-25 01:26:20+00:00

Document:
Súd príslušný na vydávanie európskeho platobného rozkazu je súd, ktorý je príslušný rozhodovať v prvom stupni:
– okresný súd (ktorý rozhoduje v prvom stupni pohľadávky na konkrétnu peňažnú sumu v hodnote až 200 000 RON vrátane) alebo
– župný súd („tribunale“, ktorý rozhoduje v prvom stupni o všetkých pohľadávkach, ktoré nie sú zo zákona v kompetencii iných súdov, teda sporov o peňažné sumy v hodnote presahujúcej 200 000 RON) – článok 94 ods. 1 bod 1 písm. j) a článok 95 bod 1 nového Občianskeho súdneho poriadku (pokiaľ ide o platobné rozkazy, pozri článok 1 015 nového Občianskeho súdneho poriadku, v ktorom sa stanovuje, že veriteľ môže predložiť žiadosť na vydanie platobného rozkazu súdu, ktorý je vecne príslušný rozhodnúť o veci na prvom stupni).
– štandardné konanie:
– konečné rozhodnutia možno napadnúť mimoriadnym opravným prostriedkom, ktorého cieľom je zrušenie rozsudku, ak sťažovateľ nebol riadne predvolaný a nezúčastnil sa konania; opravný prostriedok, ktorým sa žiada zrušenie rozhodnutia možno predložiť v lehote 15 dní odo dňa doručenia rozhodnutia, avšak najneskôr rok po dátume právoplatnosti rozhodnutia; odôvodnenie opravného prostriedku sa musí predložiť v zmienenej lehote 15 dní, v opačnom prípade bude neplatný (článok 503 ods. 1 a článok 506 nového Občianskeho súdneho poriadku),
– mimoriadny opravný prostriedok v podobe žiadosti o preskúmanie v prípade rozhodnutia vo veci alebo rozhodnutia, ktoré sa odkazuje na podstatu veci, ak sa daná strana z dôvodov, ktoré nemohla ovplyvniť, nemohla na konaní zúčastniť a informovať o tom súd; za takých okolností rozhodnutia, ktoré sa neodkazujú na podstatu veci, takisto podliehajú preskúmaniu, lehota na podanie žiadosti o preskúmanie je 15 dní, odkedy prestali existovať okolnosti, ktoré bránili účasti na konaní (článok 509 ods. 1 bod 9 a ods. 2 a článok 511 ods. 2 nového Občianskeho súdneho poriadku),
– strane, ktorá zmešká procesnú lehotu, môže byť udelená nová lehota iba v prípade, že preukáže, že k zmeškaniu došlo z opodstatnených dôvodov; na tieto účely musí daná strana najneskôr do 15 dní, odkedy prestali existovať okolnosti, ktoré jej bránili v dodržaní lehoty, vyplniť procesné dokumenty a požiadať o poskytnutie novej lehoty; v prípade odvolacieho postupu je táto lehota rovnaká ako lehota na podanie odvolania; o žiadosti o udelenie novej lehoty rozhodne súd príslušný na prejednávanie žiadostí týkajúcich sa práv, ktoré nie sú vykonané v stanovenej lehote (článok 186 nového Občianskeho súdneho poriadku).
– osobitné konanie o platobnom rozkaze:
– v novom Občianskom súdnom poriadku (články 1013 až 1024) sa stanovuje osobitné konanie o platobnom rozkaze,
– dlžník môže podať žiadosť o zrušenie platobného rozkazu do desiatich dní, odkedy mu bol doručený alebo sa o ňom dozvedel (článok 1023 ods. 1 nového Občianskeho súdneho poriadku),
– veriteľ môže do desiatich dní (článok 1023 ods. 2 nového Občianskeho súdneho poriadku) podať žiadosť o zrušenie rozsudku podľa článku 1020 ods. 1 a 2[1]nového Občianskeho súdneho poriadku, ako aj žiadosť o zrušenie platobného rozkazu podľa článku 1021 ods. 2 nového Občianskeho súdneho poriadku [2],
– žiadosť o zrušenie rieši súd, ktorý vydal platobný rozkaz v 2-člennom senáte (článok 1023 ods. 4 nového Občianskeho súdneho poriadku),
– ak príslušný súd rozhodujúci o veci úplne alebo čiastočne vyhovie žiadosti o zrušenie, úplne prípadne čiastočne zruší platobný rozkaz a vydá konečné rozhodnutie; ak príslušný súd príjme žiadosť o zrušenie, vynesie konečné rozhodnutie, ktorým vydá platobný rozkaz; rozhodnutie, ktorým bola žiadosť o zrušenie zamietnutá, je konečné (článok 1023 ods. 6 prvá veta a ods. 7 a 8 nového Občianskeho súdneho poriadku),
– v súlade s platným právom môže dotknutá strana podať odvolanie proti výkonu platobného rozkazu. Odvolanie sa môže vzťahovať iba na nezrovnalosti týkajúce sa postupu výkonu rozhodnutia alebo na dôvody pre zánik záväzku, ktoré nastali po tom, ako sa stal platobný rozkaz právoplatným (článok 1024 ods. 2 nového Občianskeho súdneho poriadku).
[1] Podľa článku 1020 nového Občianskeho súdneho poriadku:
„Článok 1020 Odpor proti platobnému rozkazu
1. Ak dlžník podá odpor proti platobnému rozkazu, súd overí oprávnenosť odporu na základe dokumentácie obsiahnutej v spise a vo vysvetleniach a objasneniach strán. Ak je obrana dlžníka oprávnená, súd rozhodnutím zamietne návrh veriteľa.
2. Ak hmotnoprávne námietky predložené dlžníkom zahŕňajú spracovanie dôkazov iných než tých, ktoré sú uvedené v odseku 1, a tieto dôkazy by boli prípustné v rámci štandardného konania, súd rozhodnutím zamietne návrh veriteľa na vydanie platobného rozkazu.
3. V prípadoch uvedených v odsekoch 1 a 2 môže veriteľ predložiť návrh na štandardné súdne konanie.“
[2] Podle článku 1021 ods. 2 nového Občianskeho súdneho poriadku: „Pokiaľ súd po preskúmaní vecných dôkazov zistí, že pohľadávka veriteľa je oprávnená iba z časti, vydá platobný rozkaz iba na dotknutú časť a stanoví dátum splatnosti. V takýchto prípadoch môže veriteľ predložiť návrh na štandardné súdne konanie o povinnosti dlžníka splatil zvyšok dlhu.“
– doručenie/oznámenie súdnych predvolaní a ďalších procesných dokumentov musí byť v súlade s článkami 153 až 173 nového Občianskeho súdneho poriadku. Ďalej v texte sa uvádza niekoľko príkladov týkajúcich sa spôsobov doručenia/oznámenia:
– súdne predvolania a všetky procesné dokumenty sa ex officio doručujú prostredníctvom úradníkov alebo iných zamestnancov príslušného súdu, alebo prostredníctvom úradníkov alebo iných zamestnancov iných súdov, v ktorých jurisdikcii sa nachádza bydlisko adresáta (článok 154 ods. 1 nového Občianskeho súdneho poriadku),
– ak dokumenty nemožno doručiť týmto spôsobom, zašlú sa poštou prostredníctvom doporučeného listu s deklarovaným obsahom a potvrdením o doručení v zapečatenej obálke, ku ktorej je priložené potvrdenie o doručení a oznámenie stanovené zákonom (článok 154 ods. 4 nového Občianskeho súdneho poriadku),
– na žiadosť a výlučne na náklady zainteresovanej strany je možné procesné dokumenty doručiť prostredníctvom súdnych exekútorov, ktorí musia spĺňať požiadavky stanovené procesným právom, alebo prostredníctvom zásielkových služieb (článok 154 ods. 5 nového Občianskeho súdneho poriadku),
– súdne predvolania a ďalšie procesné dokumenty môže súdna podateľňa doručiť telefaxom, e-mailom alebo inými prostriedkami, ktoré sú schopné zabezpečiť prenos znenia dokumentu, ako aj doklad o doručení, ak dotknutá strana poskytla súdu na tieto účely potrebné kontaktné údaje; na účely potvrdenia priloží súd k procesným dokumentom formulár s týmito údajmi: názov súdu, dátum doručenia, meno úradníka podateľne zodpovedného za doručenie a označenie doručovaných dokumentov; adresát do formulára uvedie dátum doručenia zásielky, meno a podpis osoby zodpovednej za prevzatie zásielky. Tento formulár potom zašle súdu prostredníctvom telefaxu alebo elektronickej pošty alebo inými primeranými prostriedkami (článok 154 ods. 6 nového Občianskeho súdneho poriadku).
– v súlade so zákonom sa platobný rozkaz bezodkladne doručí prítomnej strane alebo sa oznámi všetkým stranám (článok 1021 ods. 5 nového Občianskeho súdneho poriadku).
Žiadosti sa musia predložiť v rumunskom jazyku.
Posledná aktualizácia: 19/07/2016

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd